Friðjón Þórðarson , fyrrverandi alþingismaður og ráðherra , lést í gær á Landakotsspítala , 86 ára að aldri . Friðjón fæddist á Breiðabólsstað á Fellsströnd í Dalasýslu 5. febrúar 1923 . Foreldrar hans voru Þórður Kristjánsson bóndi þar og Steinunn Þorgilsdóttir . Að loknu lögfræðiprófi starfaði Friðjón á lögmannsstofu , sem fulltrúi borgardómara og fulltrúi lögreglustjórans í Reykjavík . Hann var sýslumaður í Dalasýslu 1955 - 1965 , sýslumaður í Snæfells - og Hnappadalssýslu 1965 - 1975 og síðar aftur sýslumaður Dalamanna 1991 - 1993 . Friðjón var alþingismaður fyrir Sjálfstæðisflokkinn um árabil . Fyrst fyrir Dalasýslu 1956 - 1959 og síðar fyrir Vesturlandskjördæmi 1967 - 1991 . Hann var dóms - og kirkjumálaráðherra 1980 - 1983 . Auk þess gegndi Friðjón fjölda annarra trúnaðarstarfa heima í héraði og á vegum Alþingis . Hann sat m.a. í bankaráði Búnaðarbanka Íslands í 33 ár og var formaður þess um tíma . Friðjón var ókrýndur héraðshöfðingi Dalamanna . Síðustu árin hefur hann unnið að ýmsum framfaramálum í sinni heimabyggð , svo sem á menningar - og sögusviðinu . Þar má nefna uppbyggingu Eiríksstaða , Leifsbúðar og Sturlustofu . Kristín Sigurðardóttir , fyrri eiginkona Friðjóns , lést 1989 . Þau eignuðust fimm börn . Eftirlifandi eiginkona hans er Guðlaug Guðmundsdóttir .